讀君謨黼扆箴
作者：黄庶
朝代：宋

paragraphs: 常讀賈誼書，愛其極理亂。
言入筆未乾，絳灌舌如鑽。
文帝不肯爲，萬世爲扼腕。
漢道竟齷齪，席莫一日暖。
今讀君謨箴，句句到伊旦。
窺國見肺肝，欲取以手浣。
何啻可痛哭，一一中世患。
設施有隆理，如肉以丳貫。
可作天下藥，其應疾和緩。
非獨起國痿，虜頸坐可絆。
聖賢方相逢，辨別絳與灌。
萬不使斯言，以爲後世恨。